En 63 år gammel mann døde i byen Jeonju lørdag, og antallet omkomne er oppe i 25. Mannen ble smittet av luftveissykdommen i slutten av mai. Men antallet smittede har ligget stabilt på 166 det siste døgnet, opplyser helsemyndighetene lørdag.
Seks pasienter er blitt friskmeldt og har reist hjem fra sykehus. Fortsatt er 106 personer under behandling, og 5.200 personer er i karantene i landet.
Middle East Respiratory Syndrom (mers) overføres ved dråpesmitte og forårsaker lungebetennelse og akutt lungesviktsyndrom. Viruset ble første gang påvist i 2012, og alle som siden er smittet av viruset, har enten selv vært i Midtøsten eller hatt kontakt med personer som har vært der.
Utbruddet i Sør-Korea er det største utenfor Saudi-Arabia, der det opprinnelig oppsto, og tusenvis av mennesker har i det siste avlyst planlagte besøk til Sør-Korea. (©NTB)